b'\n_START_ARTICLE_\nMuurahaistangara\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKooltaan muurahaistangara on noin 19\xc2\xa0cm. Sel\xc3\xa4st\xc3\xa4\xc3\xa4n ja siivist\xc3\xa4\xc3\xa4n lajin koiras on tumman punertavanruskea. P\xc3\xa4\xc3\xa4laella on punainen laikku. Kurkku on kirkkaan punainen. Naaras on sel\xc3\xa4st\xc3\xa4\xc3\xa4n oliivinruskea ja rinta on okrankeltainen. Naarasmuurahaistangaran vatsa on harmahtava. Muurahaistangarakoiras muistuttaa ulkon\xc3\xa4\xc3\xb6lt\xc3\xa4\xc3\xa4n kruunumuurahaistangaraa (Habia rubica), mutta on sit\xc3\xa4 kookkaampi ja tummempi.\n_START_SECTION_\nLevinneisyys ja elinymp\xc3\xa4rist\xc3\xb6\n_START_PARAGRAPH_\nMuurahaistangaraa tavataan Keski-Amerikassa alueelta, joka ulottuu Meksikosta Panamaan. Etel\xc3\xa4-Amerikassa lintu el\xc3\xa4\xc3\xa4 pienell\xc3\xa4 alueella Kolumbian pohjoisosassa. Lajin elinymp\xc3\xa4rist\xc3\xb6\xc3\xa4 ovat rannikon alankomaiden kosteat mets\xc3\xa4t sek\xc3\xa4 metsien reunamaat. Muurahaistangaran elinymp\xc3\xa4rist\xc3\xb6t sijaitsevat yleens\xc3\xa4 noin 200 metrin korkeudella merenpinnasta.\n_START_SECTION_\nElintavat\n_START_PARAGRAPH_\nMuurahaistangarat liikkuvat pieniss\xc3\xa4 ryhmiss\xc3\xa4. Laji sy\xc3\xb6 hy\xc3\xb6nteisi\xc3\xa4 ja seuraa joskus sotilasmuurahaisten parvia.'